**VINO, NOAPTE**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VINO, NOAPTE...

Pentru-ale tale negre plete

La noapte, scrie-voi sonete.

Iar pentru ochii tăi căprui,

Voi pune iambii mei, haihui,

Să se îmbete.

Dansând sub ochii mei, pe foi,

Să inventeze ritmuri noi.

Din sunete să te compună,

Să ţeasă razele de lună

Doar pentru noi.

Mătasea lor de aur fin,

Şi flori de crin şi rusalin,

Să ne înconjure tăcute.

În lumi de nimeni cunoscute

Să ne iubim.

Deci, vino noapte mai curând,

Ajută-mă să mângâi blând

Cu mintea mea a ei faptură.

Supremă cuminecătură

Ce-o port în gând.